A népdal ereje
Tizenharmadszor rendezték meg az általános iskolában a „Szép Zalában születtem” című népdalversenyt, mely az országos népdaléneklési minősítő verseny területi döntője.
– Keletkezésükkor fontos szerepet töltöttek be a népdalok az emberek életében, közösségépítő erejük volt – hangsúlyozta Kajné Szabó Hedvig igazgató. – Ezekben a dalokban az emberek kifejezték érzelmeiket: énekeltek szerelemről, bánatról, katonaságról. Velük ellentétben a mai kor embere könnyen bezárkózik, és ez nem jó. A népdal ma is gyógyír a léleknek.  A verseny kezdetektől a népi hagyományok ápolását célozza meg, különösen a következő generációk körében. Idén megyeszerte 14 iskolából 102 diák jelentkezett, ki egyéniben, ki csapatban. A zsűriben Horváth Károly, a Zeneakadémia tanára és Csordásné Fülöp Edit ének-zene tanár értékelte a produkciókat.